ระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาการปฏิบัติงานเพื่อประชาชน  พ.ศ. 2545

ระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงานเพื่อประชาชน
พ.ศ. ๒๕๔๕

เพื่อให้การปฏิบัติงานตามคำขอประชาชนที่ไม่อาจดำเนินการให้แล้วเสร็จภายใน
๑ วันทำการ นับแต่เวลาที่ได้รับคำขอเป็นไปด้วยความสะดวก
ประหยัดเพื่อประโยชน์ของรัฐและประชาชน ตามระเบียบสำนักนายกรัฐมนตรี
ว่าด้วยการปฏิบัติราชการเพื่อประชาชนของหน่วยงานของรัฐ พ.ศ. ๒๕๓๒ ฉะนั้น
อาศัยอำนาจตามความในมาตรา ๓๒ (๒) แห่งพระราชบัญญัติการท่าเรือแห่งประเทศไทย พ.ศ.
๒๔๙๔ จึงให้วางระเบียบขึ้นไว้ดังนี้

ข้อ ๑ 
ระเบียบนี้เรียกว่า "ระเบียบการท่าเรือแห่งประเทศไทย ว่าด้วยการกำหนดขั้นตอนและระยะเวลาการปฏิบัติงานเพื่อประชาชน
พ.ศ. ๒๕๔๕"

ข้อ ๒[๑] 
ให้ใช้ระเบียบนี้ตั้งแต่วันถัดจากวันประกาศเป็นต้นไป

ข้อ ๓  นับแต่วันใช้ระเบียบนี้ให้ยกเลิกระเบียบการท่าเรือแห่งประเทศไทย
ว่าด้วยการกำหนดขั้นตอนและระยะเวลาการปฏิบัติงานเพื่อประชาชน พ.ศ. ๒๕๔๒
รวมทั้งข้อบังคับ ระเบียบ คำสั่ง หรือประกาศอื่นใดที่ขัดหรือแย้งกับระเบียบนี้

ข้อ ๔ 
ในระเบียบนี้
"การปฏิบัติงานเพื่อประชาชน"
หมายถึง การดำเนินการให้บริการของหน่วยงานต่าง ๆ ของการท่าเรือแห่งประเทศไทยจนแล้วเสร็จตามคำขอที่ประชาชนยื่นตามข้อบังคับ ระเบียบ
คำสั่ง หรือประกาศ ของการท่าเรือแห่งประเทศไทยเกี่ยวกับเรือ
หรือสินค้าหรือกิจการอื่นที่เกี่ยวข้อง
"ประชาชน" หมายถึง บุคคลธรรมดา นิติบุคคล
หรือคณะบุคคลที่กฎหมายรับรอง ซึ่งเป็นผู้ยื่นคำขอ

ข้อ ๕ 
ให้หน่วยงานต่าง ๆ ของการท่าเรือแห่งประเทศไทยอำนวยความสะดวกและเร่งรัดการปฏิบัติงานตามคำขอของประชาชนให้เสร็จเรียบร้อยโดยเร็ว

ข้อ ๖ 
งานที่ไม่สามารถดำเนินการตามคำขอให้แล้วเสร็จภายใน ๑ วันทำการนอกเหนือจากที่ได้กำหนดขั้นตอนและระยะเวลาดำเนินการไว้แล้ว
มีดังนี้
๖.๑ การวางเงินสดหรือสัญญาค้ำประกันเพื่อใช้บริการเงินเชื่อ
(กรณีเปิดใช้บริการเงินเชื่อ)
๖.๒ การต่ออายุสัญญาค้ำประกันเพื่อใช้บริการเงินเชื่อ
๖.๓ การคืนเงินสดหรือสัญญาค้ำประกันเพื่อใช้บริการเงินเชื่อ
(กรณีเลิกใช้บริการ)
๖.๔ การคืนเงินประกันค่าภาระและค่าบริการให้เจ้าของเรือหรือตัวแทนเจ้าของเรือ
๖.๕
การคืนเงินประกันค่าภาระและค่าบริการให้เจ้าของสินค้าหรือตัวแทนเจ้าของสินค้า
๖.๖ การขอบัตรอนุญาตเข้าบริเวณการท่าเรือแห่งประเทศไทย
๖.๗
การขอทำบัตรประจำตัวผู้ทำหน้าที่บรรทุกหรือขนถ่ายสินค้าเรือเดินทะเลต่างประเทศ
ให้หน่วยงานที่เกี่ยวข้องดำเนินการให้แล้วเสร็จภายในเวลาที่กำหนดตามขั้นตอนแนบท้ายระเบียบนี้

ข้อ ๗ 
ในกรณีที่พนักงานของหน่วยงานใดไม่ปฏิบัติตามระเบียบนี้ โดยไม่มีเหตุผลอันสมควรให้ถือว่าเป็นการกระทำผิดวินัย
ในกรณีที่พนักงานของหน่วยงานใดจงใจไม่ปฏิบัติตามระเบียบนี้
อันเป็นเหตุให้เกิดความเสียหายอย่างร้ายแรงต่อการท่าเรือแห่งประเทศไทย
หรือหน่วยงานของรัฐหรือประชาชน
ให้ถือว่าเป็นความผิดทางวินัยอย่างร้ายแรง

ข้อ ๘ 
ให้รองผู้อำนวยการ การท่าเรือแห่งประเทศไทย ฝ่ายบริหารเป็นผู้รักษาการให้เป็นไปตามระเบียบนี้

ประกาศ ณ วันที่ ๕ กุมภาพันธ์ พ.ศ. ๒๕๔๕
พยุงกิจ  จิวะมิตร
รองผู้อำนวยการ การท่าเรือแห่งประเทศไทย
ฝ่ายปฏิบัติการ รักษาการในตำแหน่ง
ผู้อำนวยการ การท่าเรือแห่งประเทศไทย

[เอกสารแนบท้าย]

๑.
ขั้นตอนการวางเงินสด หรือสัญญาค้ำประกันเพื่อใช้บริการเงินเชื่อ
(กรณีเปิดใช้บริการเงินเชื่อ)
๒.
ขั้นตอนการต่ออายุสัญญาค้ำประกันเพื่อใช้บริการเงินเชื่อ
๓.
ขั้นตอนการคืนเงินสดหรือสัญญาค้ำประกันเพื่อใช้บริการเงินเชื่อ (กรณีเลิกใช้บริการ)
๔.
ขั้นตอนการคืนเงินประกันค่าภาระและค่าบริการให้เจ้าของเรือหรือตัวแทนเจ้าของเรือ
๕.
ขั้นตอนการคืนเงินประกันค่าภาระและค่าบริการให้เจ้าของสินค้าหรือตัวแทนเจ้าของสินค้า
๖.
ขั้นตอนการขอบัตรอนุญาตเข้าบริเวณการท่าเรือแห่งประเทศไทย
๗.
ขั้นตอนการขอทำบัตรประจำตัวผู้ทำหน้าที่บรรทุก
หรือขนถ่ายสินค้าเรือเดินทะเลต่างประเทศ

(ดูข้อมูลจากภาพกฎหมาย)

ฐาปนี/แก้ไข
๒๗ พฤศจิกายน ๒๕๔๕
A+B(C)

ปิยะธิดา/ปรับปรุง
๙ พฤศจิกายน ๒๕๖๐

[๑] ราชกิจจานุเบกษา
เล่ม ๑๑๙/ตอนพิเศษ ๖๓ ง/หน้า ๔๖/๑๐ กรกฎาคม ๒๕๔๕